 أكد مسؤول حكومي لـ”كود”، أن القرار الذي اتخذته الحكومة بخصوص منع التنقل انطلاقا من أو في اتجاه مدن طنجة، تطوان، فاس، مكناس، الدار البيضاء، برشيد، سطات ومراكش، كان في محله. وأوضح المصدر المقرب من رئيس الحكومة أن الهدف من كل ذلك هو الحد من تدفق مواطني المدينة على البادية، خاصة المقيمين في المدن على مدن أخرى حقاش الحالة الوبائية بداخل هذه المدن أصبحت مثيرة للقلق. وشدد المسؤول الحكومي على أن القاعدة العامة تقول أن المدينة اللي كيكون فيها الوباء مخاصش الناس تخرج منها حقاش اللّي غادي يخرج غادي يدي معاه الوباء وغادي يوزعو على البلاد كولها. وشرح المسؤول الحكومي: “يلا كان مثلا مليون ديال الناس غادي يخرجو من كازا. بقات لينا 5 أيام لكن يلا قلنا ليهوم بقات 24 ساعة غادي تخرج 100 ألف، ويلا عطيناهم يومين غادي تخرج مثلا 400 ألف. إذن هنا الهدف لم يتحقق”. وأضاف: “لا يمكن انجيو فهاد الوقت وانديرو للناس خاطرها ويخرجو وقتاش ما بغاو ويديو معاهوم الوباء، لكن من واجبنا أن نحافظ على صحة المواطنين وخا غادي نقلقوهوم لكن راه غادي نحميوهوم. وكان كنا خاطئين ديال بصح وكان داك الساعة قلنا للناس تحبس ومتخرجش. وهادشي علاش اعطينا شويا ديال الوقت باش اللي كان واجد يتحرك داك الساعة. بغينا الصحة والعافية والاقتصاد يمشي مزيان والناس تعيد لكن هادشي لا يجتمع”. ودعا المواطنين إلى التفهم بأن الوضعية التي تمر منها بلادنا صعبة، موضحا بالقول: “راه مابغيناش هادشي لبلادنا لكن الوضع التي تمر منها بلادنا ادعى ذلك. الوضعية صعيبة. انهار درنا الطوارئ الصحية كان عدد المصابين أقل من الآن وعدد الأموات ارتفع في الوقت الراهن والناس يجب أن تفهم أن هناك صعوبات، وراه المشكلة هي نخلو ليهوم الوقت باش عاد يسافرو”. وزاد المسؤول الحكومي: “هدفنا الآن هو الحفاظ على صحة الناس ويستحيل نخليوهوم يديرو اللي بغاو، وراه يمكن 5000 وعشرة آلاف عندها المرض وخاصنا نقلو من هادشي، والكيران دبا عندهوم الطاقة الاستيعابية هي 75 في المائة وكون خلينا ليهوم الوقت غادي يمشيو الناس واقفين والطاكسيات يلا كانو غادي يمشي 4 غادي يمشيو 7 والثمن ديال التذكرة يلا كانت 100 غادي ترجع 500 درهم، والخطافة غادي يجيو ديال الرباط والقنيطرة وغيرهوم، وهادشي غير معقول”. وأكد أن حجم الناس كبير اللي باغيين يخرجو، مبرزا في الوقت نفسه أن بلادنا عندها مكتسبات والناس دارو منها مشكلة حقاش باغيّين مابغاو، وهادشي غير مقبول وراه كاين الموت كيدور”. وختم المسؤول الحكومي حديثه مع “كود” بالتأكيد: “راه عمرنا وصلنا لـ7 وفيات، وكنا نسجل بالعشرات والعشرين ديال الاصابات ودبا نسجل بالمئات، والحكومة اللّي هي مسؤولة مغاديش تدير الخاطر للناس لكن غادي تدير الواجب ديالها. واللي بغا يتقلق يتقلق ونحن آسفون حقاش هادي مصلحة المواطن”. 
مسؤول حكومي لـ”كود”: ها علاش قررنا نسدُّو 8 مدن بداك السرعة ومايمكنش نديرو للناس خاطرها فهاد الوضعية الصعيبة